次韻偶題
作者：釋德洪
朝代：宋

paragraphs: 鈍拙無人著眼看，一庵睡快如梁端。
那知高軒肯過我，終日笑語成盤桓。
畏公筆力不可敵，坐令三峽回奔湍。
威稜王節照湘楚，誇聲衆口鋒刃攢。
此篇意氣更傾寫，句法超絕風格完。
許令賡酬亦不免，但恨語带儒生酸。
苦嫌絲竹圍醉枕，卧看烟縷凝雕盤。
雙泉雲樹時到夢，神武門前思挂冠。
朝來清事亦稠疊，野飯蓬窗分小團。
人間曲屈多敗意，莫辭時此同幽懽。